Diari Oficial de la Generalitat Valenciana


Sumari del DOGV 3412, del 14-01-1999 (1998/11416)

RESOLUCIÓ de 16 de desembre de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació de l'Acord de cooperació entre la Generalitat Valenciana i l'Institut Nacional d'Administració Pública, per a la promoció del coneixement del valencià entre els funcionaris de l'Administració de l'Estat a la Comunitat Autònoma Valenciana durant 1998.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3412

Data del DOGV
:   14-01-1999

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1998/11740


Data del document
:   16-12-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 16 de desembre de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació de l'Acord de cooperació entre la Generalitat Valenciana i l'Institut Nacional d'Administració Pública, per a la promoció del coneixement del valencià entre els funcionaris de l'Administració de l'Estat a la Comunitat Autònoma Valenciana durant 1998. [1998/S11395]
  
Subscrit, després de la tramitació prèvia reglamentària, entre la Generalitat Valenciana i l'Institut Nacional d'Administració Pública, el dia 30 de juliol de 1998, un Acord de cooperació per a la promoció del coneixement del valencià entre els funcionaris de l'Administració de l'Estat a la Comunitat Autònoma Valenciana durant 1998, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Acord, que ha quedat inscrit en el Registre de Convenis amb el número 1213/98, i que figura com a annex d'aquesta resolució.
  
València, 16 de desembre de 1998.- La subsecretària del Secretariat del Govern i Relacions amb les Corts: Catalina Escuin Palop.
  
Acord de cooperació entre la Generalitat Valenciana i l'Institut Nacional d'Administració Pública, per a la promoció del coneixement del valencià entre els funcionaris de l'administració de l'estat a la Comunitat Autònoma Valenciana durant 1998.
  
Reunits
  
El senyor Josep Vicent Felip Monlleó, director general d'Ordenació i Innovació Educativa i Política Lingüística de la Conselleria de Cultura, Educació i Ciència, fent ús de les facultats atribuïdes pel Govern Valencià el dia 21 de juliol de 1998, i el senyor Enrique Àlvarez Conde, director de l'Institut Nacional d'Administració Pública, i en virtut de la competència delegada per l'Acord del Consell de Ministres de 3 de juliol de 1998 sobre competència per a celebrar convenis de col·laboració amb les comunitats autònomes (Resolució de 8 de juliol de 1998, de la Secretaria d'Estat per a les Administracions Territorials, BOE núm. 169, de 16 de juliol de 1998),
  
Exposen
  
Primer. Que el 28 de desembre de 1995, es va subscriure un conveni entre l'Institut Nacional d'Administració Pública i la Generalitat Valenciana per a col·laborar en el foment de l'aprenentatge del valencià, amb vigència fins al 31 de desembre de 1997. El present conveni s'ha prorrogat automàticament fins al 31 de desembre de 1998, ja que no ha sigut denunciat expressament per cap de les parts, segons el que disposa la clàusula sisena.
  
Segon. Que la clàusula tercera del citat conveni de col·laboració establix que les aportacions de cada una de les institucions que firmen el conveni per al finançament dels cursos de valencià, dirigits als funcionaris de l'Administració de l'Estat a la Comunitat Valenciana, es fixaran anualment a través d'un acord que se subscriuria en desplegament del citat conveni.
  
Tercer. Que, segons el programa anual d'activitats presentat per la comissió constituïda conforme a la clàusula cinquena del conveni de cooperació per al seguiment i impuls de les activitats de què són objecte, les institucions firmants aproven la realització dels cursos de promoció dels coneixements del valencià per a funcionaris de l'Administració de l'Estat a la Comunitat Valenciana durant l'any 1998.
  
Quart. Que la Conselleria de Cultura, Educació i Ciència aportarà de la seua pròpia àrea tècnica els recursos humans i materials necessaris per a garantir la convocatòria, l'organització i la realització dels cursos programats.
  
Cinqué. Que per al finançament de la resta de despeses en concepte de contractació de serveis i adquisició de materials per un import total de 17.901.695 pessetes, l'Institut Nacional d'Administració Pública i la Conselleria de Cultura, Educació i Ciència aportaran respectivament les quantitats que es fixen en les clàusules primera i segona del present acord.
  
Segons el que s'ha exposat, les parts consideren d'interés formalitzar el present acord per a la realització durant l'any 1998 de les activitats formatives objecte del Conveni de Cooperació de 28 de desembre de 1995, entre la Generalitat Valenciana i l'Institut Nacional d'Administració Pública, que no ha sigut denunciat per cap de les parts, atenent-se a les següents:
  
Clàusules:
  
Primera. L'Institut Nacional d'Administració Pública aportarà, mitjançant transferència bancària, al compte de la Generalitat Valenciana, número 8891082304, del Banc d'Espanya, la quantitat de 8.500.000 pessetes imputada al concepte 226.00 del vigent pressupost de l'Institut Nacional d'Administració Pública en el moment de la firma del present acord, per al pagament de les despeses per contractació de serveis i adquisició de materials per al desplegament dels cursos realitzats amb posterioritat a la firma del present acord. En tot cas, la quantitat màxima destinada al pagament de material didàctic no podrà excedir el 10% de l'aportació de l'Institut Nacional d'Administració Pública.
  
No obstant això, si els plans de Formació Contínua de l'Institut Nacional d'Administració Pública per a 1998 ho permeten, este podrà incrementar la seua aportació amb càrrec a eixe pressupost en atenció a la quantia total del pressupost del programa de formació en llengua valenciana per a 1998. En tot cas esta ampliació per part de l'Institut Nacional d'Administració Pública no podrà superar la quantitat d'1.500.000 pessetes.
  
Segona. La Conselleria de Cultura, Educació i Ciència aportarà la quantitat d'65.468.461 pessetes per al pagament de les despeses per contractació de serveis i adquisició de materials per a la realització dels cursos, amb càrrec a la partida pressupostària 71.01.404.25.4 del vigent pressupost de la Generalitat Valenciana, i, a més, es compromet a gestionar directament les activitats formatives assenyalades.
  
Tercera. La Conselleria de Cultura, Educació i Ciència presentarà a l'Institut Nacional d'Administració Pública abans del 31 de desembre de 1998, la memòria justificativa de la realització dels cursos i activitats indicades en el present acord, així com la justificació de pagament de les despeses realitzades amb càrrec a l'aportació econòmica de l'Institut Nacional d'Administració Pública.
  
Quarta. Amb la finalitat de garantir els objectius previstos, la Comissió de seguiment a què es referix la clàusula cinquena del citat conveni es reunirà, almenys, una vegada a l'any. La mencionada comissió establirà els criteris d'avaluació i les normes de permanència en el programa de formació de l'alumnat, que en tot cas comprendrà nivells mínims d'exigència en l'aprenentatge del valencià.
  
Les institucions firmants estan d'acord amb les clàusules exposades i firmen el present acord en el lloc i la data més amunt indicats.